text: Mand sparket i ansigtet i Esbjerg
  23 august 2015 kl. 11.05
  En 28-årig mand blev natten til søndag overfaldet i Danmarksgade i Esbjerg. 
  Klokken 00.57 natten til søndag er en 28-årig mand formentligt blevet slået ned og sparket i ansigtet og på overkroppen af en endnu ukendt mand, oplyser Syd- og Sønderjyllands Politi til TV SYD. Overfaldsmanden er efterfølgende flygtet fra stedet i retning mod Torvegade.
  Den forurettede er ikke kommet slemt til skade. Politiet mener, at overfaldet virker umotiveret.
  Syd- og Sønderjyllands Politi har følgende signalement af overfaldsmanden. Manden er mellem 20 og 25 år, og han har kort, mørkt hår. Han havde en mørk trøje, lyse knælange shorts og hvide sko på. 
  Politiet søger oplysninger i sagen, og ved du noget, kan de kontaktes på telefon 114.
  